རྟེན་འབྱུང་གི་ལྟ་བ་ཞེས་པ་འདིས་གཞི་དངོས་པོའི་དངོས་ཡོད་གནས་ཚུལ་གྱི་གནས་ལུགས་གཏན་ལ་ཕབ་ཀྱི་ཡོད།དངོས་ཡོད་གནས་ཚུལ་གང་ཡིན་པ་དེ་ལྟར་ཤེས་པའི་སྒོ་ནས་དེ་ལྟར་ལྟ་བ་དེ་རྟེན་འབྱུང་གི་ལྟ་བ་ཡིན།ང་རང་ཚོའི་དཀའ་རྙོག་མང་པོ་ཞིག་དངོས་ཡོད་གནས་ཚུལ་ལ་རྒྱུ་དང་རྐྱེན་མང་པོ་ཞིག་ཚོགས་པར་བརྟེན་ནས་ལྟོས་གྲུབ་ཆགས་ཡོད་ཀྱང༌།བློའི་འཆར་སྣང་ལ་རྒྱུ་དང་རྐྱེན་གཅིག་གིས་བྱས་པ་ལྟ་བུ་མཐོང་གི་ཡོད་སྟབས་གཞི་རྩའི་ནོར་འཁྲུལ་དེའི་དབང་གིས་དཀའ་ངལ་མང་པོ་ཞིག་འཕྲད་ཀྱི་ཡོད།གནས་ཚུལ་དང་སྣང་ཚུལ་མི་མཐུན་པའི་འཆར་སྣང་འོག་ནས་སྣང་ཚུལ་ཅི་འདྲ་ཡོད་པ་དེ་ལྟར་ཡིན་པར་ཐག་བཅད་དེ་དཀའ་ངལ་སེལ་ཐབས་བྱེད་པའི་སྐབས་སུ་དངོས་ཡོད་གནས་ཚུལ་དང་མི་མཐུན་པར་རང་བཞིན་དཀའ་ངལ་མང་པོ་ཞིག་ཡོང་གི་ཡོད།དེར་བརྟེན་རྟེན་འབྱུང་ལྟོས་གྲུབ་ཀྱི་ལྟ་གྲུབ་ཅེས་པ་འདི་ཤེས་རྟོགས་བྱ་རྒྱུ་ནི་ཆོས་པ་ཡིན་མིན་གྱི་རྣམ་དབྱེ་མེད་ལ།གལ་སྲིད་ཆོས་པ་ཡིན་ན་ཡང་མཐའ་གཅིག་ཏུ་ནང་པ་ཡིན་དགོས་དོན་མེད།